REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/142-15

1. april 2015. godine

B e o g r a d

ZAPISNIK

SA 47. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 1. APRILA 2015. GODINE

Sednica je počela u 12,05 časova.

 Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić (pristupila u toku razmatranja prve tačke dnevnog reda), Aleksandar Marković, Olgica Batić (pristupila u toku razmatranja prve tačke dnevnog reda), Milisav Petronijević, Ljubiša Stojmirović, Saša Maksimović, Obrad Isailović, Dušica Stojković, Darko Laketić i Dragana Barišić.

Sednici je prisustvovala Vesna Rakonjac, zamenik člana Veroljuba Matića i Balša Božović, zamenik člana Vesne Martinović (pristupio u toku razmatranja prve tačke dnevnog reda ali tokom trajanja sednice nije bio prijavljen u sistem e parlamenta niti se izjašnjavao o tačkama dnevnog reda), kao i narodni poslanik Vladimir Pavićević.

Sednici su prisustvovali i Srđan Smiljanić, zamenik generalnog sekretara Narodne skupštine i Maja Pavlović, načelnik Odeljenja za budžetske, finansijsko-računovodstvene i poslove javnih nabavki.

Sednici nisu prisustvovali članovi Odbora: Milan Krkobabić, Đorđe Milićević, Snežana Malović, Vesna Martinović i Veroljub Matić.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 46. sednice Odbora -

1. Razmatranje Izveštaja o korišćenju i raspolaganju sredstvima za rad Narodne skupštine u periodu januar - decembar 2014. godine, koji je podnela generalni sekretar Narodne skupštine (03 Broj 400-860/15 od 30. marta 2015. godine);
2. Razmatranje zahteva Vesne Rakonjac, narodnog poslanika, za davanje mišljenja za obavljanje drugog posla (21 Broj 112-819/15 od 27. marta 2015. godine);
3. Razmatranje zahteva Krstimira Pantića, narodnog poslanika, za prestanak prava na korišćenja prava na zakup stana i odvojeni život od porodice (21 broj 120-2480/14 od 19. marta 2015. godine);
4. Razno.

Pre prelaska na razmatranje prve tačke dnevnog reda Odbor je većinom glasova, bez primedaba, usvojio zapisnik sa 46. sednice Odbora.

 **Prva tačka dnevnog reda**: Razmatranje Izveštaja o korišćenju i raspolaganju sredstvima za rad Narodne skupštine u periodu januar - decembar 2014. godine, koji je podnela generalni sekretar Narodne skupštine (03 Broj 400-860/15 od 30. marta 2015. godine)

Zamenik generalnog sekretara Narodne skupštine Srđan Smiljanić predstavio je Izveštaj o korišćenju i raspolaganju sredstvima za rad Narodne skupštine u periodu januar-decembar 2014. godine. On je naveo da su u 2014. godini utrošena sredstva u ukupnom iznosu od 2.506.608.335 dinara i to: u okviru funkcije 110 (narodni poslanici) 615.491.413 dinara, a u okviru funkcije 130 (stručne službe) 1.054. 663.183 dinara, kao i da je na izborne aktivnosti u 2014. godini i redovan rad Republičke izborne komisije utrošeno 836.453.740 dinara. Takođe, podsetio je da je tokom 2014. godine Narodna skupština imala dva rebalansa budžeta, da nisu tražena dodatna sredstva za finansiranje, da je iznos od 100.000.000 dinara prenet u budžetsku rezervu Ministarstva finansija za sanaciju štete nastale usled poplava, a iznos od 2.000.000 dinara Budžetskom fondu za lečenje oboljenja, stanja ili povreda koje se ne mogu uspešno lečiti u Republici Srbiji. Predmetni izveštaj sadrži ukupno šest tabela iz kojih se mogu sagledati vrste i namena utrošenih sredstava, kao i analitika troškova po svakom narodnom poslaniku.

Diskusije nije bilo.

Na predlog predsednika, Odbor je jednoglasno prihvatio Izveštaj generalnog sekretara Narodne skupštine o korišćenju i raspolaganju sredstvima za rad Narodne skupštine u periodu januar-decembar 2014. godine i o tome podneo izveštaj Narodnoj skupštini, u skladu sa članom 67. stav 2. Zakona o Narodnoj skupštini i članom 65. Poslovnika Narodne skupštine.

**Druga tačka dnevnog reda**: Razmatranje zahteva Vesne Rakonjac, narodnog poslanika, za davanje mišljenja za obavljanje drugog posla (21 Broj 112-819/15 od 27. marta 2015. godine)

Predsednik odbora je obavestio članove i zamenike članova Odbora da se narodni poslanik i ujedno zamenik člana Odbora, Vesna Rakonjac, obratila Odboru zahtevom 21 broj 112-819/15 za davanje pozitivnog mišljenja da uz vršenje funkcije narodnog poslanika, može da obavlja i dopunski rad do 30% radnog vremena u privatnom Domu zdravlja Medicus Universalis u Kruševcu.

Diskusije nije bilo.

 Na predlog predsednika, Odbor je jednoglasno dao pozitivno mišljenje da Vesna Rakonjac, uz vršenje funkcije narodnog poslanika na stalnom radu, može da obavlja dopunski rad do 30% radnog vremena u privatnom Domu zdravlja Medicus Universalis u Kruševcu.

**Treća tačka dnevnog reda**: Razmatranje zahteva Krstimira Pantića, narodnog poslanika, za prestanak prava na korišćenja prava na zakup stana i odvojeni život od porodice (21 broj 120-2480/14 od 19. marta 2015. godine)

 Predsednik Odbora, podsetio je prisutne članove i zamenike članova Odbora da je narodni poslanik Krstimir Pantić podneo Odboru zahtev 21 broj 120-2480/14 za prestanak prava na isplatu mesečne naknade na ime zakupa stana u Beogradu i naknade za odvojeni život od porodice, počev od 1. aprila 2015. godine i da je s obzirom na to da je Odbor na sednici održanoj 29. jula 2014. godine doneo rešenja kojim je imenovanom utvrđeno pravo na isplatu mesečne naknade troškova na ime zakupa stana u Beogradu i naknade za odvojeni život od porodice, potrebno da o prestanku korišćenja ovih prava Odbor donese rešenje.

Diskusije nije bilo.

Na predlog predsednika, Odbor je jednoglasno doneo Rešenje kojim Krstimiru Pantiću, narodnom poslaniku, prestaje pravo na mesečnu naknadu troškova na ime zakupa stana u Beogradu i naknade za odvojeni život od porodice, počev od 1. aprila 2015. godine, na lični zahtev.

**Četvrta tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 12,15 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić